Návrh

na zrušenie úlohy č. 10 v mesiaci október 2003 z Plánu legislatívnych úloh vlády Slovenskej republiky na rok 2003 „Návrh zákona o Vojenskom obrannom spravodajstve a Vojenskej spravodajskej službe a o zmene a doplnení zákona č. 241/2001 Z. z. o ochrane utajovaných skutočností  a o zmene a doplnení niektorých zákonov“

Zdôvodnenie návrhu na zrušenie úlohy:

Z Plánu legislatívnych úloh vlády Slovenskej republiky na rok 2003 vyplynula pre Ministerstvo obrany Slovenskej republiky úloha č. 10 v mesiaci október 2003 predložiť na rokovanie vlády Slovenskej republiky materiál „Návrh zákona o Vojenskom obrannom spravodajstve a Vojenskej spravodajskej službe a o zmene a doplnení zákona č. 241/2001 Z. z. o ochrane utajovaných skutočností  a o zmene a doplnení niektorých zákonov“. Potreba vypracovania nového návrhu zákona vyplynula z toho, že platná právna úprava Vojenského spravodajstva v zákone Národnej rady Slovenskej republiky č. 198/1994 Z. z. o Vojenskom spravodajstve v znení zákona č. 166/2003 Z. z. v súčasnosti nezodpovedá bezpečnostným, spoločensko-politickým ani ekonomickým podmienkam v Slovenskej republike. V nadväznosti na prijatie novely Ústavy Slovenskej republiky ako aj v spojitosti s novoprijatou komplexnou právnou úpravou na úseku obrany a bezpečnosti štátu vznikla odôvodnená potreba upraviť problematiku spravodajského zabezpečenia obrany Slovenskej republiky novým zákonom, ktorý bude vychádzať z aktuálnych koncepčných dokumentov v pôsobnosti Ministerstva obrany Slovenskej republiky schválených Národnou radou Slovenskej republiky. Ide predovšetkým o bezpečnostnú, obrannú a vojenskú stratégiu Slovenskej republiky.
V súčasnosti platné zákony upravujúce činnosť spravodajských služieb sú už historicky prekonané a nevyhovujú potrebám efektívnej a účinnej obrany a ochrany Slovenskej republiky. Stav a vývoj medzinárodnej situácie, najmä v súvislosti s rastúcim nebezpečenstvom teroristických útokov, si vyžaduje posilnenie postavenia a úloh spravodajských služieb v boji s týmto nebezpečenstvom. V priebehu legislatívnych prác na príprave „Návrhu zákona o Vojenskom obrannom spravodajstve a Vojenskej spravodajskej službe a o zmene a doplnení zákona č. 241/2001 Z. z. o ochrane utajovaných skutočností a o zmene a doplnení niektorých zákonov“ minister obrany Slovenskej republiky akceptoval návrh riaditeľa Slovenskej informačnej služby na spoločné riešenie právnej úpravy postavenia a úloh Vojenského spravodajstva a Slovenskej informačnej služby vo vzájomnej spolupráci Ministerstva obrany Slovenskej republiky a Slovenskej informačnej služby. S uvedenou iniciatívou a so zmenou názvu pôvodnej legislatívnej úlohy vyslovil súhlas podpredseda vlády a minister spravodlivosti Slovenskej republiky a následne uznesením č. 17 zo dňa 28. októbra 2003 aj Bezpečnostná rada Slovenskej republiky. Návrh spoločného zákona o spravodajských službách tak Ministerstvo obrany Slovenskej republiky predloží na rokovanie vlády Slovenskej republiky v termíne do 31. januára 2004.
Vzhľadom na uvedené skutočnosti Ministerstvo obrany Slovenskej republiky navrhuje zrušiť úlohu č. 10 v mesiaci október 2003 z Plánu legislatívnych úloh vlády Slovenskej republiky na rok 2003.